Source: https://e-justice.europa.eu/content_eu_case_law-12-mt.do
Timestamp: 2019-04-18 20:50:34+00:00
Document Index: 993722

Matched Legal Cases: ['qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Portal Ewropew Ġustizzja-e - Ġurisprudenza tal-UE
Filwaqt li l-liġi tal-Unjoni Ewropea (UE) għandha tiġi applikata minn kwalunkwe qorti tal-Istati Membri (irrispettivament minn jekk tkunx qorti nazzjonali, reġjonali jew lokali), il- Qorti Ewropea tal-Ġustizzja tiżgura li l-interpetazzjoni u l-applikazzjoni tal-liġi tal-UE jkunu osservati u interpretati bl-istess mod fl-Istati Membri kollha. B’hekk, il-ġurisprudenza tal-UE tiġi żviluppata prinċipalment mill-Qorti Ewropea tal-Ġustizzja.
Il-Qorti Ewropea tal-Ġustizzja tikkonsisti fi tlitt qrati: il-Qorti tal-Ġustizzja, il-Qorti Ġenerali (kostitwita fl-1988) u t-Tribunal għas-Servizz Pubbliku (kostitwit fl-2004).
Il-Qorti hija l-awtorità ġudizzjarja tal-Unjoni Ewropea u, b’kooperazzjoni mal-qrati u mat-tribunali tal-Istati Membri, tiżgura l-applikazzjoni u l-interpretazzjoni uniformi tad-dritt tal-Unjoni Ewropea. Hija istituzzjoni multilingwistika, peress li kull wieħed mill-ilsna uffiċjali tal-Unjoni Ewropea jista’ jkun l-ilsien ta’ kawża. Il-Qorti hi obbligata tiżgura li l-ġurisprudenza tagħha tiġi mifruxa fost l-Istati Membri kollha.
Minn mindu ġew stabbiliti, it-tlitt qrati tal-Qorti Ewropea tal-Ġustizzja għaddew madwar 15 000 sentenza.
Mis-17 ta’ Ġunju 1997, il-ġurisprudenza hija aċċessibbli fl- ilsna uffiċjali kollha tal-UE permezz tas- sit elettroniku tal-qorti. Il-bażi tad-dejta tagħha tinkludi t-test sħiħ tas-sentenzi, tal-opinjonijiet tal-Qorti, tal-konklużjonijiet tal-Avukat Ġenerali u tad-digrieti tal-qrati tal-UE. Tista’ tfittex fil-bażi tad-dejta billi tuża n-numru tal-kawża, id-data, isem il-partijiet, kliem ta’ referenza fit-test, eċċ. Barra minn hekk, il-bażi tad-dejta tinkludi sommarji tad-deċiżjonijiet, informazzjoni dwar id-deċiżjonijiet li għadhom ma ġewx ippubblikati fir-rapporti tal-qrati u avviżi fil-Ġurnal Uffiċjali tal-Unjoni Ewropea.
Bażijiet tad-dejta tal-ġurisprudenza rilevanti oħrajn huma:
EUR-Lex , il-bażi tad-dejta legali tal-Unjoni Ewropea: il-ġurisprudenza tal-UE fl-ilsna uffiċjali kollha tal-UE, inkluża l-ġurisprudenza mill-perjodu ta’ qabel is-17 ta’ Ġunju 1997.
JURIFAST tal-Assoċjazzjoni tal-Kunsilli tal-Istat u tal-Ġurisdizzjonijiet Amministrattivi Supremi tal-Unjoni Ewropea (ACA Europe), li tinkludi d-deċiżjonijiet preliminari tal-Qorti Ewropea tal-Ġustizzja u d-domandi preliminari rilevanti mill-qrati tal-Istati Membri (din il-bażi tad-dejta taħdem bl-Ingliż u bil-Franċiż).